**LĒMUMS**

Liepājā

|  |  |
| --- | --- |
| 2023. gada 20. aprīlī |  Nr.118/4(prot. Nr.4, 12.§) |

Par nekustamajiem īpašumiem

Dārza ielā 14/16 un Alsungas ielā 29,

Liepājā

Liepājas valstspilsētas pašvaldībā saņemta Tieslietu ministrijas 2023. gada 10. februāra vēstule Nr.1-17/468 “Par nekustamā īpašuma Dārza ielā 14/16, Liepājā un nekustamā īpašuma daļas Alsungas ielā 29, Liepājā pārņemšanu Liepājas valstspilsētas pašvaldības īpašumā”, kurā lūgts izvērtēt nekustamā īpašuma Dārza ielā 14/16, Liepājā nepieciešamību Liepājas valstspilsētas pašvaldības funkciju nodrošināšanai, ko ministrija bez atlīdzības nodotu Liepājas valstspilsētas pašvaldībai pēc jaunā cietuma kompleksa Alsungas ielā 29, Liepājā nodošanas ekspluatācijā. Tieslietu ministrija vēstulē norāda, ka jaunā cietuma Alsungas ielā 29, Liepājā būvprojektā notiek izmaiņu veikšana, kā rezultātā samazināsies cietuma būvniecībai nepieciešamā platība, tādēļ lūdz arī izvērtēt iespēju pārņemt pašvaldības īpašumā nodalāmo zemesgabalu aptuveni 10 hektāru platībā.

Latvijas valstij, Tieslietu ministrijas personā, piederošais nekustamais īpašums Dārza ielā 14/16, Liepājā, kadastra Nr.17000330224, sastāv no zemesgabala 5662 kv.m platībā un 11 būvēm, kuras tiek izmantotas Liepājas cietuma vajadzībām. Savukārt nekustamajā īpašumā Alsungas ielā 29, Liepājā, kadastra Nr.17000020183, kas sastāv no zemesgabala 305116 kv.m platībā, notiek jauna cietuma būvniecības dokumentācijas izstrāde.

Liepājas pilsētas pašvaldības iestādes “Liepājas pilsētas pašvaldības administrācija” Attīstības pārvalde 2023. gada 4. aprīlī vēstulē Nr.687/2.15.1 “Par nekustamo īpašumu Dārza ielā 14/16, Liepājā pārņemšanu Liepājas valstspilsētas pašvaldības īpašumā” norāda, ka, izvērtējot Liepājas valstspilsētas un Dienvidkurzemes novada attīstības plānošanas dokumentos minētos uzstādījumus, informē, ka saskaņā ar spēkā esošiem attīstības dokumentiem un Liepājas pilsētas teritorijas plānojumu nekustamais īpašums Dārza ielā 14/16, Liepājā nav nepieciešams pašvaldības funkciju nodrošināšanai.

Liepājas pilsētas pašvaldības iestāde “Liepājas pilsētas būvvalde” 2023. gada 6. aprīlī vēstulē Nr.298/2.3. “Par nekustamā īpašuma pārņemšanu Liepājas valstspilsētas pašvaldības īpašumā” informē, ka nekustamais īpašums Dārza iela 14/16, Liepāja (kadastra Nr.1700 033 0224) nav nepieciešams pašvaldības funkciju realizēšanai.

Ņemot vērā minēto, secināms, ka nekustamais īpašums Dārza ielā 14/16, Liepājā nav nepieciešams Liepājas valstspilsētas pašvaldības funkciju nodrošināšanai. Savukārt nodalītā zemes vienības daļa no zemes vienības Alsungas iela 29, Liepājā iespējams būtu nepieciešama Liepājas valstspilsētas pašvaldības funkciju nodrošināšanai.

Pamatojoties uz Pašvaldību likuma 10. panta pirmās daļas 16. punktu, izskatot Liepājas valstspilsētas pašvaldības domes pastāvīgās Pilsētas attīstības komitejas 2023. gada 13. aprīļa lēmumu (sēdes protokols Nr.4) un pastāvīgās Finanšu komitejas 2023. gada 13. aprīļa lēmumu (sēdes protokols Nr.4), Liepājas valstspilsētas pašvaldības dome **nolemj:**

1. Nepārņemt Liepājas valstspilsētas pašvaldības īpašumā Latvijas valstij, Tieslietu ministrijas personā, piederošo nekustamo īpašumu Dārza ielā 14/16, Liepājā, kadastra Nr.17000330224, kas sastāv no zemesgabala 5662 kv.m platībā un 11 būvēm.

2. Konceptuāli atbalstīt nekustamā īpašuma – zemes vienības, kas tiks atdalīta no zemes vienības Alsungas ielā 29, Liepājā – pārņemšanu Liepājas valstspilsētas pašvaldības īpašumā Pašvaldību likumā noteikto pašvaldību autonomo funkciju veikšanai.

|  |  |
| --- | --- |
| Priekšsēdētājs | Gunārs Ansiņš |
| Nosūtāms: | Izpilddirektora birojam, Juridiskajai daļai, Nekustamā īpašuma pārvaldei, Kapitālsabiedrību pārvaldības uzraudzības un revīzijas daļai, Tieslietu ministrijai |